懷子西
作者：吳則禮
朝代：宋

paragraphs: 眼邊寒策良可親，我曹齪齪渠笑人。
青鞋布襪有能事，喚取子西來細論。
老夫箇裏得妙解，挈挈獨提彌勒袋。
他日還炊何許糜，只今且煮南徐菜。
八年吳頭并楚尾，痿痿羸羸饑不死。
端無一物娱此生，天公乞與毛錐子。
莫嗔朱顔漸殊故，且以粗言作依處。
幾時雪片似車輪，著屐梅花海中去。